תומאס נקונו

תומאס "תומי" נקונו (באנגלית: Thomas N'Kono; נולד ב-20 ביולי 1956 בדיזאנגה שבקמרון) הוא כדורגלן עבר קמרוני ששיחק בעמדת השוער בעיקר באספניול ובנבחרת קמרון.

קריירת מועדונים 
נקונו שיחק במועדונים הקמרונים קאנון יאונדה, עמו זכה במספר תארים, וטונר יאונדה לפני שעבר בשנת 1982 לאספניול מליגת העל הספרדית, זאת לאחר מספר הופעות מצוינות עם נבחרת קמרון במונדיאל 1982. הוא זכה באותה שנה בתואר כדורגלן השנה באפריקה, תואר בו זכה גם בשנת 1979.

במדי הקטלאנים פספס נקונו משחקים מעטים, וערך למעלה מ-300 הופעות בכל המסגרות. הוא אף העפיל עם הקבוצה לגמר גביע אופ"א 1988, שם הפסידה בדו-קרב פנדלים לבאייר לברקוזן. עם זאת, בעונת 1989/1990 לא הצליח נקונו למנוע את ירידתה של אספניול לליגה הספרדית השנייה, וכאשר היא חזרה לליגה הראשונה לאחר עונה אחת, הוא היה שוער מחליף לויסנטה ביורון הצעיר.

לאחר שעזב את אספניול המשיך נקונו לשחק בספרד במשך שלוש שנים, בהן שיחק בסבאדל מהליגה הספרדית השנייה ובל'הוספיטלט מהליגה הספרדית השלישית. נקונו פרש זמן קצר לאחר שהגיע לגיל 40, לאחר ששיחק בקלוב בוליבר מליגת העל הבוליביאנית.

קריירה בינלאומית 
נקונו יצג את נבחרת קמרון במשך כמעט שני עשורים, ושיחק בשלושה טורנירי גביע העולם: 1982, 1990 ו-1994. בשני הטורנירים הוא היה השוער הראשון והבלתי מעורער של הנבחרת, ובשלישי, כשהוא בן 39, לא לקח חלק. בסך הכל ערך נקונו 112 הופעות במדי הנבחרת.

קריירת אימון 
מאז פרישתו ממשחק משמש נקונו כמאמן השוערים של אספניול, ותחתיו גדל השוער בן-ארצו קרלוס קאמני.

בעבר שימש גם כמאמן השוערים של נבחרת קמרון. לאחר פרישתו של אוטו פפיסטר מאימון הנבחרת, שימש נקונו כמאמן הזמני שלה. חודש לאחר מכן החליף אותו פול לה גן, והוא חזר לתפקידו כמאמן שוערים.

חיים אישיים 
ג'אנלואיג'י בופון הצהיר כי החליט לשחק בעמדת השוער לאחר שראה את ביצועיו של נקונו במונדיאל 1990. בנו הבכור של בופון קרוי לואיס תומאס, כמחווה לנקונו.

תארים

קבוצתיים 
קאנון יאונדה
 אליפות קמרון (5): 1974, 1977, 1979, 1980, 1982
 ליגת האלופות האפריקאית (2): 1978, 1980

אספניול
 גביע אופ"א (0)
 סגנות (1): 1987/1988

קלוב בוליבר
 אליפות בוליביה (2): 1996, 1997

נבחרת קמרון
 גביע אפריקה לאומות (1): 1984
 סגנות (1): 1986

אישיים 
 כדורגלן השנה באפריקה (2): 1979, 1982

קישורים חיצוניים

הערות שוליים 

כדורגלנים קמרונים
שוערי כדורגל קמרונים
כדורגלני קאנון יאונדה
כדורגלני טונר יאונדה
כדורגלני אספניול
כדורגלני סבאדל
כדורגלני ל'הוספיטלט
כדורגלני קלוב בוליבר
כדורגלני נבחרת קמרון
מאמני שוערים
מאמני כדורגל קמרונים
כדורגלני מונדיאל 1982
כדורגלני מונדיאל 1990
כדורגלני מונדיאל 1994
ילידי 1955